Document ID: 32003L0047

Οδηγία 2003/47/ΕΚ της Επιτροπής
της 4ης Ιουνίου 2003
για την τροποποίηση των παραρτημάτων II, IV και V της οδηγίας 2000/29/EΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/EΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2003/22/EΚ της Επιτροπής(2), και ιδίως το άρθρο 14 στοιχείο γ) δεύτερο εδάφιο,
τη συμφωνία του σχετικού κράτους μέλους,
Εκτιμώντας τα ακόλουθα:
(1) Από τα στοιχεία που έχουν παρασχεθεί από την Πορτογαλία, τα οποία βασίζονται σε ενημερωμένες μελέτες, προκύπτει ότι η προστατευόμενη περιοχή για τον Gonipterus scutellatus Gyll. πρέπει να τροποποιηθεί και να περιορισθεί μόνο στις Αζόρες.
(2) Λόγω ενός συντακτικού λάθους κατά την προετοιμασία της οδηγίας 2002/36/EΚ της Επιτροπής(3) για την τροποποίηση ορισμένων παραρτημάτων της οδηγίας 2000/29/EΚ, θεσπίστηκαν αδίκως νέες διατάξεις όσον αφορά το έδαφος και το καλλιεργητικό υπόστρωμα που είναι προσκολλημένο ή συνδεδεμένο με φυτά, καταγωγής Κύπρου και Μάλτας.
(3) Λόγω ενός συντακτικού λάθους κατά την προετοιμασία της οδηγίας 2002/36/EΚ, το κείμενο στο παράρτημα V μέρος Β τίτλος Ι της οδηγίας 2000/29/EΚ αντικαταστάθηκε χωρίς να αναφερθούν τα σχετικά φυτικά προϊόντα.
(4) Ως εκ τούτου, τα σχετικά παραρτήματα της οδηγίας 2000/29/EΚ πρέπει να τροποποιηθούν αναλόγως.
(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα II, IV και V της οδηγίας 2000/29/EΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν, το αργότερο στις 15 Ιουνίου 2003, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.
Εφαρμόζουν τις διατάξεις αυτές από τις 16 Ιουνίου 2003.
Οι διατάξεις αυτές όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα άλλα κράτη μέλη.
Άρθρο 3
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 4 Ιουνίου 2003.

Labels: 20
16
6